**Brîff y cwrs: Modiwlau eiriolaeth**

**Cyflwyniad**

Bydd y deunyddiau dysgu hyn yn helpu’r rhai nad ydynt yn eiriolwyr proffesiynol annibynnol, ond sydd yn *eirioli* (e.e. gweithwyr proffesiynol nad ydynt yn eiriolwyr, ffrindiau, teulu, gofalwyr) i ddeall rôl eiriolwr yn llawn a sut y caiff hyn ei adlewyrchu yn eu gweithredoedd eu hunain, gan eu harwain i gydnabod eu hunain yn eiriolwyr.

Bydd y deunyddiau hyn yn ategu’r broses o weithredu egwyddorion ac ethos Deddf Gwasanaethau Cymdeithasol a Llesiant (Cymru) drwy gefnogi dinasyddion i gyflawni’r canlyniadau llesiant sy’n sail iddi. Bydd yr hyn a ddysgir o’r modiwlau yn cyfrannu at roi llais cryfach i bobl a mwy o reolaeth dros eu bywydau. Yn arbennig, bydd yn caniatáu i’r rhai y mae angen gofal a chymorth arnynt, ynghyd â’u gofalwyr, gyfrannu’n weithredol at eu llesiant eu hunain drwy greu eiriolwyr medrus a hyderus i sefyll ochr yn ochr â nhw.

Bydd y rhai sy’n cydnabod eu hunain yn eiriolwyr (neu â swyddogaeth eirioli) yn cael eu cefnogi i wella eu gwybodaeth a’u sgiliau presennol er mwyn iddynt fynd ati’n fwy effeithiol i helpu eraill i ddeall a bod yn rhan o’r prosesau gwneud penderfyniadau yn cynnwys trafodaethau ynghylch eu hanghenion mewn perthynas â gofal a chymorth.

**Nodau’r cwrs**

Nid yw’r rhai sy’n darparu gwybodaeth, cyngor neu gymorth i unigolyn gael ei glywed yn aml yn cydnabod eu hunain yn eiriolwyr neu nid oes ganddynt yr hyder i eirioli’n effeithiol ac felly nid ydynt yn cyflawni potensial eu rôl o ran cefnogi person i gyflawni’r hyn sy’n bwysig iddo.

Drwy gyflawni’r modiwlau hyn, bydd unigolion, boed yn eiriolwyr ffurfiol neu anffurfiol, yn gallu cydnabod eu rôl eu hunain fel eiriolwr a gwella eu sgiliau yn y maes hwn. O ganlyniad byddant yn gallu eirioli’n fwy effeithiol ar ran yr unigolion y maent yn eu cynorthwyo, gan sicrhau mai dim ond mewn achosion angenrheidiol y defnyddir Eiriolwr Proffesiynol Annibynnol.

**Cynulleidfa darged**

Nid yw’r cwrs yn addas ar gyfer Eiriolwyr Proffesiynol Annibynnol. Dylai’r dysgwyr sy’n cyflawni’r modiwlau hyn fod yn:

* Aelodau o deulu/ffrindiau/gofalwyr sydd eisiau helpu unigolion yn anffurfiol i leisio eu barn a mynegi eu dewisiadau
* Gweithwyr proffesiynol nad ydynt yn eiriolwyr sydd am helpu unigolion o fewn eu grŵp cleientiaid yn ffurfiol i leisio eu barn a mynegi eu dewisiadau
* Unigolion sydd am ddysgu am eiriolaeth er mwyn dod i benderfyniad ynghylch a ydynt yn gweithredu fel eiriolwr neu’n dymuno gwneud hynny ar sail anffurfiol neu ffurfiol

**Strwythur y cwrs**

Mae’r cwrs yn cynnwys y modiwlau canlynol:

|  |  |
| --- | --- |
| **Cyflwyniad a Chefndir**  Mae’r modiwl hwn yn orfodol  ar gyfer pob dysgwr a dylid ei gyflwyno cyn dechrau unrhyw fodiwlau eraill. | Y canlyniadau dysgu ar gyfer y modiwl hwn yw y dylai dysgwyr allu gwneud y canlynol erbyn diwedd y sesiwn:   * Deall gwreiddiau’r modiwlau hyfforddi a sut maent wedi cael eu datblygu * Rhoi trosolwg o Ddeddf Gwasanaethau Cymdeithasol a Llesiant (Cymru) (‘y Ddeddf’) a’i phrif egwyddorion * Deall pwysigrwydd eiriolaeth i’r broses o weithredu’r Ddeddf * Bod yn ymwybodol o’r modiwlau hyfforddiant eiriolaeth sydd ar gael a’r hyn sydd gan bob un i’w gynnig |
| **Modiwl 1 – Beth yw Eiriolaeth...?**  Argymhellir bod unrhyw ddysgwyr sy’n dechrau ar fodiwl 2 neu 3 yn cwblhau’r modiwl hwn yn gyntaf er mwyn sicrhau sylfaen wybodaeth gadarn. | Y canlyniadau dysgu ar gyfer y modiwl hwn yw y dylai dysgwyr allu gwneud y canlynol erbyn diwedd y sesiwn:   * Egluro’r hyn y mae’r term ‘eiriolaeth’ yn ei olygu * Adnabod yr hyn y mae eiriolwr effeithiol yn ei wneud/ddim yn ei wneud * Disgrifio’r broses eirioli a nodi ystyriaethau allweddol ar gyfer yr eirolwr ar bob cam |
| **Modiwl 2 – Ydw i’n Eiriolwr...?**  Argymhellir bod unrhyw ddysgwyr sy’n dechrau ar fodiwl 3 yn cwblhau’r modiwl hwn yn gyntaf er mwyn sicrhau sylfaen wybodaeth gadarn. | Y canlyniadau dysgu ar gyfer y modiwl hwn yw y dylai dysgwyr allu gwneud y canlynol erbyn diwedd y sesiwn:   * Adnabod pryd a sut maent yn gweithredu fel eiriolwyr * Deall pam na allant eirioli’n effeithiol mewn rhai sefyllfaoedd * Gwybod pa ddulliau amgen sydd ar gael er mwyn sicrhau bod y person yn cael cefnogaeth barhaus os na allant eirioli’n effeithiol |
| **Modiwl 3 – Gwella Sgiliau Eirioli**  Mae’r modiwl hwn yn ddewisol, ac yn caniatáu rhywfaint o hyblygrwydd i’r hyfforddwr wrth ddewis pa weithdai sy’n diwallu anghenion y dysgwyr orau. | Y canlyniadau dysgu ar gyfer y modiwl hwn yw y dylai dysgwyr allu gwneud y canlynol erbyn diwedd y sesiwn:   * Adnabod y sgiliau allweddol sy’n ofynnol i fod yn eiriolwr effeithiol * Cydnabod eu sgiliau eiriolaeth eu hunain a’u gwneud yn berthnasol i’w profiadau eu hunain * Dangos sgiliau newydd a/neu well er mwyn ategu eu rôl fel eiriolwr |

**Y pecyn hyfforddi**

Mae’r pecyn wedi cael ei gynllunio i ddarparu set gyflawn o ddeunyddiau ac adnoddau i hyfforddwyr allu cyflwyno pob modiwl yn ei gyfanrwydd. Fe’i cynlluniwyd er mwyn rhoi rhywfaint o hyblygrwydd fel bod hyfforddwyr yn gallu dewis ac/neu addasu adnoddau i fod yn briodol i’w cynulleidfa benodol. Bwriedir i bob modiwl fod yn rhyngweithiol ac maent yn cynnwys amrywiaeth o ddulliau dysgu er mwyn cadw diddordeb a chymhelliant y dysgwyr o’r dechrau i’r diwedd. Mae’r modiwlau’n cynnig dull profi/addysgu tra bod yr ymarferion yn profi gwybodaeth y dysgwyr cyn atgyfnerthu drwy ‘addysgu’ er mwyn llenwi unrhyw fylchau.

Mae’r modiwl Cyflwyniad a Chefndir yn cyflwyno’r sefyllfa i’r dysgwyr yn gryno (mae’r modiwl hwn yn cynnwys cyflwyniad PowerPoint, nodiadau’r hyfforddwr a chynllun gwers), tra bod modiwlau 1-3 yn cynnwys ystod ehangach o ddeunyddiau sy’n cynnwys y canlynol:

* Cyflwyniad PowerPoint (yn cynnwys nodiadau cynhwysfawr i hyfforddwyr)
* Cynllun gwers. Bwriedir i hwn fod yn dempled i hyfforddwyr gyfeirio ato a’i addasu yn ôl yr angen
* Llawlyfr i ddysgwyr. Mae hwn yn cynnig dull strwythuredig o gymryd nodiadau fel bod gan   
  y dysgwyr rhywbeth i gyfeirio ato ar ôl cwblhau’r modiwl. Ceir rhywfaint o wybodaeth allweddol o sleidiau, gwagle i wneud nodiadau ynghylch ymarferion a chyfleoedd ychwanegol i nodi unrhyw ddeunydd cysylltiedig
* Adnoddau sy’n gysylltiedig ag ymarferion. Mae’r rhain yn cynnwys amrywiaeth o fformatau yn cynnwys astudiaethau achos, cardiau datganiadau, taflenni gwaith grŵp ac ati. Maent yn croesgyfeirio at Nodiadau’r Hyfforddwr a chynlluniau gwersi gan ddefnyddio rhif y modiwl e.e. mae modiwl 1 yn cynnwys adnoddau 1a, 1b, 1c ac ati, ac mae modiwl 2 yn cynnwys adnoddau 2a, 2b, 2c ac ati.
* Cynllun gweithredu personol. Mae hwn yn rhoi’r cyfle i ddysgwyr ystyried yr hyn y gwnaethant ei ddysgu a sut y gallent weithredu ar hyn yn dilyn y sesiwn. Efallai y bydd hyfforddwyr am gytuno ar drafodaeth ddilynol gyda’r dysgwyr er mwyn edrych ar gynnydd a chynnig cymorth i ddiwallu anghenion dysgu pellach
* Ffurflen werthuso. Mae hwn yn fformat awgrymedig ar gyfer casglu adborth gan ddysgwyr yn syth ar ôl y cwrs. Os cytunir ar drafodaeth ddilynol mewn perthynas â’r cynllun gweithredu personol (uchod), gallai hwn fod yn gyfle i gael adborth manylach gan y dysgwr.

**Addasu cynnwys ac adnoddau**

Mae’r gynulleidfa fwriadedig ar gyfer y modiwlau yn eang ac felly bydd profiadau dysgwyr a’u gwybodaeth bresennol yn amrywio. Mae’r pecyn yn cynnig adnoddau sy’n ymwneud ag amrywiaeth o grwpiau e.e. plant a phobl ifanc, pobl hŷn, pobl ag anghenion iechyd meddwl ac ati, fodd bynnag gallai fod angen i’r hyfforddwr ddewis a/neu ddatblygu adnoddau sy’n benodol i brofiadau eu cynulleidfa.

Mae’r wybodaeth yn y pecyn hwn yn gyfoes adeg ei hysgrifennu, fodd bynnag efallai y bydd angen i hyfforddwyr ddiweddaru ac addasu rhannau o’r pecyn er mwyn sicrhau ei fod yn cyfeirio at ymarfer cyfredol adeg ei gyflwyno.

**Dulliau cyflwyno**

Mae’r modiwlau wedi cael eu cynllunio i gynnig hyblygrwydd o ran y ffordd o cânt eu cyflwyno. Gellir eu cyflwyno ar wahân mewn sesiynau llai neu gyda’i gilydd mewn un sesiwn hwy.

Mae’r amseriadau a awgrymir yn y cynlluniau gwersi yn seiliedig ar y grŵp mwyaf posibl sy’n cynnwys tua 12 o ddysgwyr. Gan fod y sesiynau wedi’u cynllunio i fod yn rhyngweithiol, gallai fod angen ailystyried ac ailgynllunio’r cynnwys ar gyfer unrhyw grwpiau sy’n llai neu’n fwy na 12.

Awgrymir y byddai’n cymryd tua diwrnod i gyflwyno’r modiwl Cyflwyniad a Chefndir ynghyd â modiwlau 1 a 2, ac y byddai modiwl 3 yn amrywio yn dibynnu ar nifer y gweithdai a’r fformat (Noder: gellid darparu ar gyfer grŵp mwy o ddysgwyr ym modiwl 3 drwy gynnal gweithdai ar yr un pryd a hwyluso symudiad dysgwyr o amgylch yr ystafell).

Yn debyg i bob sesiwn hyfforddi, mae’n bwysig bod digon o le yn yr ystafell i ddysgwyr allu symud o gwmpas a chynnal trafodaethau mewn grwpiau llai lle mae’r rhaglen yn gofyn am hyn.

Yn ogystal â’r adnoddau a ddarperir yn y pecyn bydd angen y canlynol ar yr hyfforddwr:

* Taflunydd a gliniadur i gynnal y cyflwyniad PowerPoint
* Siart droi, pad a pheniau
* Nodiadau Post-it neu ddeunyddiau tebyg
* Papur a phennau ysgrifennu i’r dysgwyr (os defnyddir llyfrau gwaith efallai na fydd angen papur)

**Gofynion hyfforddwyr**

Caiff eiriolaeth ei gamddeall yn aml a gall arwain at ddryswch os na chynigir dull clir a hyderus o ddysgu. Er y cydnabyddir na fydd gan un person yr ateb i bopeth, argymhellir yn gryf bod yr hyfforddwyr sy’n cyflwyno’r modiwlau hyn yn diwallu’r gofynion canlynol:

* Eu bod yn brofiadol o ran darparu hyfforddiant cyfranogol i grwpiau
* Eu bod yn gymwys yn alwedigaethol h.y. yn meddu ar wybodaeth gadarn a phrofiad o eiriolaeth